‘Waar was Kinnear se polisiebeskerming?’ – CeleBheki Cele Saterdag gedurende sy besoek aan die Kinnears se huis. (Foto: Verskaf) Bheki Cele, minister van polisie, het gesê ŉ tweede ondersoek sal van stapel gestuur word om te bepaal waarom lt.kol. Charl Kinnear en sy gesin se polisiebeskerming vroeër opgeskort is. Kinnear, bevelvoerder van die Wes-Kaapse teenbende-eenheid, is Vrydagmiddag koelbloedig in sy motor voor sy huis in Bishop Lavis doodgeskiet. “Uit die verslag wat ek ontvang het, word [die lewe van ]hierdie beampte al geruime tyd bedreig. Hy is van polisiebeskerming voorsien, maar dit is op ŉ stadium teruggetrek. Ek wil nou weet wat tot dié besluit gelei het. Hierdie gesin verdien om te weet of hul pa in die steek gelaat is en indien wel moet die koppe rol,” het die minister Saterdag tydens ŉ besoek aan die Kinnears se huis gesê. Nicolette Kinnear en haar seuns word Saterdag deur familie en vriende bygestaan. (Foto: Verskaf) Maroela Media het vroeër berig Kinnear en sy gesin het vroeg vanjaar vir hul lewens gevrees ná ŉ beweerde aanval op hul huis verlede jaar waartydens twee verdagtes in hegtenis geneem is. Dit het gevolg nadat Kinnear se naam blykbaar op ŉ soort “moordlys” verskyn het saam met die name van ander polisiemanne wat hoëprofielsake ondersoek. Kinnear se huis was ook einde verlede jaar in ŉ beweerde aanval ŉ teiken toe Faeez Smith, ŉ 27-jarige man, buite Kinnear se huis met ŉ handgranaat in sy besit deur die polisie voorgekeer en in hegtenis geneem is. ŉ Ondersoek na die voorval het gelei tot die inhegtenisneming van ŉ tweede verdagte, Amaal Jantjies, ŉ vrou wat glo as tussenganger opgetree het. Bheki Cele spreek Saterdag die media toe gedurende sy besoek aan die Kinnears. (Foto: Verskaf) Die beweerde aanval het op 23 November verlede jaar plaasgevind terwyl Kinnear, sy vrou en hul twee seuns in die huis was. Die huis was in dié stadium onder 24-uur-polisiebeskerming kort ná die skietdood van lt.kol. André Kay slegs ŉ paar strate weg van die Kinnears se huis. Kinnear het meer as 30 jaar lange ervaring as polisiebeampte gehad en het oor die jare verskeie hoëprofielsake ondersoek wat rolspelers uit die bende-onderwêreld soos Nafiz Modack, Colin “Donkie” Booysen, Ashley Fields en Jacques Cronjé ingesluit het. Lt.kol. Charl Kinnear (Foto: Facebook) Hy het ook die sluipmoord op adv. Pete Mihalik ondersoek en was die hoofondersoekbeampte in die afpersingsaak oor veiligheidsdienste in Kaapstad. Cele het nou gesê daar moet ook ondersoek ingestel word na polisiebeskerming vir ander speurders wat hoëprofielsake in die provinsie ondersoek. “[Kinnear] was een van die goeie ouens, maar is deur genadelose misdadigers weggeneem wat die druk weens sy ondersoeke gevoel het. Dit is hoekom ons geen steen onaangeroer sal laat nie en meer hulpbronne sal inbring indien nodig sodat diegene wat verantwoordelik is vir hierdie gruwelike misdaad gevind word,” het die minister gesê.